CELEX ID: 32011R1267
Publication Date: 2011-12-06

Document Text:
KOMISJONI RAKENDUSMÄÄRUS (EL) nr 1267/2011,
6. detsember 2011,
millega muudetakse komisjoni määrust (EÜ) nr 1235/2008, millega sätestatakse nõukogu määruse (EÜ) nr 834/2007 üksikasjalikud rakenduseeskirjad mahepõllumajanduslike toodete kolmandatest riikidest importimise korra kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 28. juuni 2007. aasta määrust (EÜ) nr 834/2007 mahepõllumajandusliku tootmise ning mahepõllumajanduslike toodete märgistamise ja määruse (EMÜ) nr 2092/91 kehtetuks tunnistamise kohta, (1) eriti selle artikli 33 lõiget 3 ja artikli 38 punkti d,
ning arvestades järgmist:
(1)
Komisjoni määruse 1235/2008 (2) artikli 10 kohaselt peab komisjon koostama selliste kontrollorganite ja kontrolliasutuste loetelu, kes on pädevad teostama kolmandates riikides samaväärsuse kontrolle ja andma välja sellekohaseid sertifikaate, ning avaldama selle loetelu kõnealuse määruse IV lisas.
(2)
Komisjon vaatas läbi 31. oktoobriks 2009 laekunud kõnealusesse nimekirja lisamise taotlused ja võttis arvesse üksnes täielikke taotlusi. Asjaomastel kontrollorganitel ja kontrolliasutustel paluti esitada kahe kuu jooksul täiendavat teavet, mis võimaldaks komisjonil kontrollida, kas nad vastavad määruse (EÜ) nr 1235/2008 artikli 11 nõuetele. Määruse (EÜ) nr 1235/2008 IV lisa loetellu tuleks lisada ainult sellised kontrollorganid ja kontrolliasutused, kelle puhul kogu esitatud teabe hilisema läbivaatamise põhjal võis järeldada, et nad vastavad kõnealustele nõuetele.
(3)
Täiendavat teavet esitama pidanud kontrollorganite ja kontrolliasutuste arvukate taotluste tõttu võttis taotluste hindamine ja esialgse nimekirja koostamine ettenähtust rohkem aega. Saadud kogemuse põhjal tuleks liikmesriikidel lubada jätkata impordilubade andmist, kuid nendel lubadel peaks olema märgitud maksimaalne kehtivusaeg, ning neil peaks olema luba jätkata kõnealuste lubade väljaandmist pikema ajavahemiku jooksul.
(4)
Taotluste hindamise ajal võib asjaolude mõistmisel tekkida raskusi, kui mõni kontrollorgan või kontrolliasutus võidakse määruse (EÜ) nr 1235/2008 artikli 12 lõike 2 kohaselt loetelust kustutada. Edasiste probleemide vältimiseks on vaja kõnealuseid asjaolusid selgitada. Sellise selgitamisega ei tohiks siiski panna kontrollorganitele või kontrolliasutustele mingeid uusi kohustusi.
(5)
Kogemus on näidanud, et raskused võivad tekkida toote mahepõllumajanduslikku seisundit mõjutavate eiramiste ja rikkumiste tagajärgede tõlgendamisel. Edasiste probleemide vältimiseks ning käesoleva määrusega muudetud määruse (EÜ) nr 1235/2008 ja mahepõllundustoodete kolmandatest riikidest importimisega seotud muude kehtivate õigusaktide vahelise seose selgitamiseks tundub seepärast vajalik meelde tuletada liikmesriikide kontrollorgani või kontrolliasutuse kohustusi, mis on seotud määruse (EÜ) nr 834/2007 artikli 33 lõike 3 kohaselt imporditud, nõuetele mittevastavate toodetega. Sellise selgitamisega ei tohiks siiski panna kontrollorganile või kontrolliasutusele ega liikmesriigile mingeid uusi kohustusi.
(6)
Selleks et tagada sujuv üleminek siseriiklike lubade süsteemilt selliste kontrollorganite ja kontrolliasutuste loetelule, kes on pädevad teostama kolmandates riikides samaväärsuse kontrolle ja andma välja sellekohaseid sertifikaate, tuleks käesolevat määrust kohaldada alates 1. juulist 2012.
(7)
Seepärast tuleks määrust (EÜ) nr 1235/2008 vastavalt muuta.
(8)
Käesoleva määrusega ette nähtud meetmed on kooskõlas mahepõllumajandusliku tootmise regulatiivkomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1235/2008 muudetakse järgmiselt.
1)
Artikli 12 lõige 2 asendatakse järgmisega:
„2. Kooskõlas määruse (EÜ) nr 834/2007 artikli 37 lõikes 2 osutatud menetlusega võib kontrollorgani või kontrolliasutuse või viite konkreetsele tootekategooriale või kõnealuse kontrollorgani või kontrolliasutusega seotud konkreetsele kolmandale riigile kustutada käesoleva määruse artiklis 10 osutatud nimekirjast järgmistel juhtudel:
a)
kui komisjon ei ole 31. märtsiks saanud kontrollorgani või kontrolliasutuselt lõike 1 punktis b osutatud aastaaruannet;
b)
kui ta ei teavita komisjoni õigeaegselt muudatustest oma tehnilises toimikus;
c)
kui ta ei esita komisjonile eiramisjuhtumi uurimise ajal teavet;
d)
kui ta ei võta avastatud eiramiste ja rikkumiste suhtes asjakohaseid parandusmeetmeid;
e)
kui ta ei nõustu komisjoni nõutava kohapealse kontrolliga või kui kohapealse kontrolli tulemus on kontrollimeetmete järjepideva puudulikkuse tõttu negatiivne;
f)
igas muus olukorras, kus on oht eksitada tarbijat kontrollorgani või kontrolliasutuse sertifitseeritud toodete tegeliku laadi osas.
Kui kontrollorgan või kontrolliasutus ei võta pärast komisjoni taotlust asjakohaseid ja õigeaegseid parandusmeetmeid tähtaja jooksul, mille komisjon määrab vastavalt probleemi tõsidusele ja mis üldjuhul ei tohi olla lühem kui 30 päeva, kustutab komisjon kontrollorgani või kontrolliasutuse määruse (EÜ) nr 834/2007 artikli 37 lõikes 2 osutatud korra kohaselt viivitamata loetelust. Kõnealune kustutamisotsus avaldatakse Euroopa Liidu Teatajas. Komisjon avalikustab muudetud loetelu niipea kui võimalik asjakohaste tehniliste vahendite abil, sealhulgas avaldamine internetis.”
2)
Artikkel 15 asendatakse järgmisega:
„Artikkel 15
Nõuetele mittevastavad tooted
1. Ilma et see piiraks määruse (EÜ) nr 834/2007 artikli 30 ja/või määruse (EÜ) nr 889/2008 kohaselt võetavate meetmete või tegevuste kohaldamist, seatakse määruse (EÜ) nr 834/2007 nõuetele mittevastavate toodete ELis vabasse ringlusse lubamise tingimuseks mahepõllumajanduslikule tootmisele tähelepanu juhtivate viidete eemaldamine siltidelt, reklaamilt ja toodetega kaasas olevatelt dokumentidelt.
2. Ilma et see piiraks määruse (EÜ) nr 834/2007 artikli 30 kohaselt võetavate meetmete või tegevuste kohaldamist, võtab importija määruse (EÜ) nr 834/2007 artikli 33 lõike 3 kohaselt imporditud toodete kõnealuse määruse nõuetele mittevastavusega seotud eiramiste või rikkumiste kahtluse korral kooskõlas määruse (EÜ) nr 889/2008 artikli 91 lõikega 1 kõik vajalikud meetmed.
Importija ja käesoleva määruse artiklis 13 osutatud kontrollsertifikaadi välja andnud kontrollorgan või kontrolliasutus teavitavad kohe asjaomaste liikmesriikide ja kõnealuste toodete mahepõllumajandusliku tootmisega seotud kolmandate riikide kontrollorganeid, kontrolliasutusi ja pädevaid asutusi ning vajaduse korral ka komisjoni. Kontrolliasutus või kontrollorgan võib nõuda, et kõnealuse toote võib mahepõllumajandusmeetodile viitava märgistusega turule viia alles siis, kui ta on ettevõtjalt või muudest allikatest saadud teabe põhjal veendunud, et kahtlus on kõrvaldatud.
3. Ilma et see piiraks määruse (EÜ) nr 834/2007 artikli 30 kohaselt võetavate meetmete või tegevuste kohaldamist, võtab liikmesriigi või kolmanda riigi kontrollorgan või kontrolliasutus määruse (EÜ) nr 834/2007 artikli 33 lõike 3 kohaselt imporditud toodete kõnealuse määruse nõuetele mittevastavusega seotud eiramiste või rikkumiste põhjendatud kahtluse korral kooskõlas määruse (EÜ) nr 889/2008 artikli 91 lõikega 2 kõik vajalikud meetmed ning teavitab kohe asjaomaste liikmesriikide ja kõnealuste toodete mahepõllumajandusliku tootmisega seotud kolmandate riikide kontrollorganeid, kontrolliasutusi ja pädevaid asutusi ning komisjoni.”
3)
Artiklit 19 muudetakse järgmiselt:
a)
lõike 1 kolmas lõik asendatakse järgmisega:
„Lubade kehtivus lõppeb hiljemalt 12 kuud pärast nende väljaandmist, v.a load, mis juba anti välja pikemaks ajavahemikuks enne 1. juulit 2012.”;
b)
lõige 4 asendatakse järgmisega:
„4. Liikmesriigid ei anna alates 1. juulist 2013 enam välja käesoleva artikli lõikes 1 osutatud lubasid, v.a järgmistel juhtudel:
-
kõnealused imporditavad tooted on kaubad, mille mahepõllumajanduslikku tootmist kolmandas riigis kontrollis mõni artikli 10 kohaselt koostatud loetelusse kandmata kontrollorgan või kontrolliasutus, või
-
kõnealused imporditavad tooted on kaubad, mille mahepõllumajanduslikku tootmist kolmandas riigis kontrollis mõni artikli 10 kohaselt koostatud loetelusse kantud kontrollorgan või kontrolliasutus, kuid kaubad ei kuulu ühtegi tootekategooriasse, mis on loetletud IV lisas seoses kõnealuse kolmanda riigi kontrollorgani või kontrolliasutusega.”;
c)
lõikes 5 asendatakse kuupäev „1. jaanuarist 2013” kuupäevaga „1. juulist 2014”.
4)
IV lisa asendatakse käesoleva määruse lisas esitatud tekstiga.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Määrust kohaldatakse alates 1. juulist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. detsember 2011

EuroVoc Classification:
Level 1: 100147
100144
100157
Level 2: 100191
100192
100175
100257
100193
100196
Level 3: 2488
13
2735
614
3156
525
All Concepts: 1644
3191
5696
5953
6268
6790